Aḥric n ttrebga deg temnaḍt n wat Leɛziz yesɛa azal d ameqqran ɣer yimawlan, d twacult ideg d-yekker llufan, imi ḥsan d akken aqcic neɣ taqcict ara yetturebbin akken iwata ad as-yeldi iberdan n tmussni d lbaḍna s wacu ara iqabel timsal deg tudert-is. Tettweṣṣi tyemmat tarwa-s ɣef ttrebga yelhan seg wasmi ara yili di dduḥ alama yuwweḍ d aras, tikwal ɣas yimɣur s zzwaǧ-is d warraw-is maca tezga ɣer tama-s, deffir-s, teṭṭafar-it s wawal yelhan d ddɛawi n lxir i swayes ara yelmed ula d netta imi d ababa-t i yella.